大將出師歌
作者：陸游
朝代：宋

paragraphs: 將軍北伐辭前殿，恩詔催排苑中宴。
紫陌驚塵中使来，青門立馬群公餞。
繡旗雜沓三十里，畫鼓敲鏗五千面。
行營暮宿咸陽原，滿朝太息傾都羨。
天聲一震胡已亡，捷書奕奕如飛電。
高秋不閉玉關城，中夜罷傳青海箭。
山川圖籍上有司，張掖酒泉開郡縣。
還朝策勛兼將相，詔假黄鉞調金鉉。
丈夫未遇誰得知，昔日新豐笑貧賤。